ประกันรายใหญ่ฟันกำไรกระฉูด
ขายเบี้ยได้เพิ่มแทบทุกบริษัททิพยมาร์จินลดเหตุเคลมเยอะ
16 ส.ค. 2554

ขายเบี้ยได้เพิ่มแทบทุกบริษัททิพยมาร์จินลดเหตุเคลมเยอะ
บริษัทประกันรายใหญ่เบี้ยพุ่งกระฉูด ดันกำไรทะลุเป้า
นายวรวิทย์ โรจน์รพีธาดา กรรมการบริษัท กรุงเทพประกันภัย เปิดเผยว่า ในไตรมาส 2 ที่ผ่านมา บริษัทมีกำไรสุทธิ 587 ล้านบาท เพิ่มขึ้น 107 ล้านบาท หรือ 22% เมื่อเทียบกับงวดเดียวกันของปีก่อนที่มีกำไร 480 ล้านบาท 
สาเหตุเพราะบริษัทมีกำไรจากการรับประกันอัคคีภัย 86 ล้านบาท เพิ่มขึ้น 136% เมื่อเทียบกับงวดเดียวกันของปีก่อนที่มีกำไร 36 ล้านบาท และมีกำไรจากประกันภัยเบ็ดเตล็ดอีก 116 ล้านบาท เพิ่มขึ้น 83% เมื่อเทียบกับงวดเดียวกันของปีก่อนที่มีกำไร 63 ล้านบาท 
นอกจากนี้ เงินปันผลที่ได้รับจากการลงทุนสูงถึง 264 ล้านบาท เมื่อเทียบกับงวดเดียวกันของปีก่อนที่ได้ 218 ล้านบาท ส่วนยอดครึ่งปีแรกที่ผ่านมา บริษัทมีกำไรสุทธิ 950 ล้านบาท เพิ่มขึ้นเมื่อเทียบกับงวดเดียวกันของปีก่อนที่มีกำไรสุทธิ 867 ล้านบาท
ขณะที่นางนวลพรรณ ล่ำซำ กรรมการผู้จัดการ บริษัท เมืองไทยประกันภัย กล่าวว่า ช่วงไตรมาส 2 ที่ผ่านมา มีกำไรสุทธิ 92 ล้านบาท เพิ่มขึ้นเมื่อเทียบกับงวดเดียวกันของปีก่อนที่มีกำไรสุทธิ 89 ล้านบาท แต่ผลดำเนินงานในช่วงครึ่งปีบริษัทมีกําไรสุทธิ 248 ล้านบาท เพิ่มขึ้น 79 ล้านบาท 
ทั้งนี้ ในไตรมาส 2 ที่ผ่านมา บริษัทมีกำไรจากการรับประกันภัยเพิ่มขึ้น 59 ล้านบาท เนื่องจากเบี้ยประกันภัยที่ถือเป็นรายได้สุทธิเพิ่มขึ้น 127 ล้านบาท จากการเติบโตของเบี้ยประกันภัยประเภทประกันอุบัติเหตุส่วนบุคคล (พีเอ) ค่าใช้จ่ายจากการรับประกันลดลง 28 ล้านบาท เนื่องจากค่าใช้จ่ายสินไหมปรับตัวดีขึ้น แม้ว่าค่าใช้จ่ายการดําเนินงานจะเพิ่มขึ้น 91 ล้านบาท
นอกจากนี้ รายได้จากการลงทุนก็เพิ่มขึ้น 20 ล้านบาท และกําไรจากการลงทุนในหลักทรัพย์เพิ่มขึ้นอีก 39 ล้านบาท 
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย กล่าวว่า ไตรมาส 2 ที่ผ่านมาบริษัทมีกำไรสุทธิ 158 ล้านบาท ลดลงเมื่อเทียบกับงวดเดียวกันของปีก่อนที่มีกำไรสุทธิ 207 ล้านบาท ส่วนงวดครึ่งปีแรกมีกำไรสุทธิ 318 ล้านบาท ลดลงเมื่อเทียบกับงวดเดียวกันของปีก่อนที่มีกำไร 351 ล้านบาท เนื่องจากบริษัทมีกำไรจากการรับประกัน 46 ล้านบาท ลดลง 72% เมื่อเทียบกับงวดเดียวกันของปีก่อนที่กำไร 120 ล้านบาท ส่วนงวด 6 เดือน มีกำไรจากการรับประกันภัย 217 ล้านบาท ลดลง 27% เพราะมีค่าใช้จ่ายสินไหมทดแทนเพิ่มขึ้น